Prix Goncourt
Prix Goncourt je prestižna francuska književna nagrada koja se dodjeljuje autoru najboljeg francuskog proznog djela objavljenog te godine.  

Edmond de Goncourt, uspješni autor, kritičar i izdavač, oporučno je dao cijelo svoje imanje za osnivanje i održavanje Académie Goncourt.  U čast njegovog brata i suradnika, Julesa Alfreda Huot de Goncourta, Akademija je svake godine, počevši od 1903., u prosincu dodjeljivala Prix Goncourt.  O pobjedniku odlučuje žiri koji se sastaje svake godine u restoranu Drouant.  Nagrada, iako simbolička, osigurava književniku status zvijezde i bolju prodaju djela. 

Godine 1987. pokrenuta je još jedna nagrada, Prix Goncourt des Lycéens, gdje u procesu izbora sudjeluju srednjoškolci. 

Autor može nagradu dobiti samo jednom. To je prekršeno samo u jednom slučaju: Romain Gary ju je dobio 1956. godine, zatim opet 1975. pod pseudonimom Émile Ajar.  Neki od poznatih književnika koji su dobili nagradu su: Marcel Proust, Simone de Beauvoir, André Malraux, Georges Duhamel, Alphonse de Châteaubriant, Antonine Maillet.

Kontroverze

Neke odluke o nagrađivanju su bile vrlo kontroverzne; najpoznatiji slučaj je dodjela 1919. godine kada je nagrađen Marcel Proust, iako su mnogi smatrali da nagradu trebao dobiti Roland Dorgelès za svoj roman o Prvom svjetskom ratu, Les Croix de bois.  U poslijeratnom raspoloženju javno mišljenje je bilo naklonjeno Dorgelesu koji se borio u ratu dok je Proust kao astmatičar bio oslobođen od vojne službe.  Osim toga, Proust je tada imao 48 godina, a nagrada bi trebala biti dodjeljivana obećavajućim mladim autorima.

Glasanje 1932. godine je također bilo kontroverzno. Te godine je nagrađen Guy Mazeline iako je favorit mnogih bio Louis-Ferdinand Céline s romanom Voyage au bout de la nuit. Među preskočenim autorima bili su i neki od majstora moderne francuske književnosti kao Guillaume Apollinaire i Colette. Sporno glasovanje je čak 60 godina kasnije postalo predmet knjige Goncourt 32 Eugènea Saccomanoa.

Popis dobitnika

Vanjske veze 

 Site officiel de l'académie Goncourt
 Site référence d'agrégation du Prix Gongourt

 
Nastanci 1903.
Goncourt